《同汪容甫访朱山人二亭对酒述怀》
清代·韦佩金

甫也才地最孤洁，江水见底秋月高。清言之祖建安骨，挥斥三唐呵六朝。

元瑜善病陈思贬，过此略推刘孝标。常谓周衰文统绝，骚史以外粕与糟。

出君便腹为大冶，石才栋书投煎熬。镕之百过烟火尽，一滴著地皆成膏。

不比酸冷争派别，教人寻味持空螯。天寒野阴怀抱恶，城南会合访孟郊。

多竹款门笑开口，且斟浊酒饥肠浇。

作者简介：韦佩金，字酉山，又字书城，江都人。乾隆戊戌进士，官凌云知县。有《经遗堂集》。